કાયદો અને વ્યવસ્થાની જાળવણીમાં સ્ટેબલ લોકશાહી તરીકે ભારતે સ્થાન જમાવ્યું છે તેનું આ પ્રતીક છે. આ પ્રતીક દ્રઢ બન્યું છે આંતરરાષ્ટ્રીય અદાલતમાં પણ. ભારતના પ્રતિનિધિ દલવીર ભંડારી ફરી એકવાર ચૂંટાઇ આવ્યાં. આ વખતની જીત વધારે અગત્યની એટલા માટે છે કે સામે યુનાઇટેડ કિંગડમના ઉમેદવાર હતાં. તેમને ભારતના પ્રતિનિધિ સામે હારી જવાનો ડર હતો એટલે ઉમેદવારી પાછી ખેંચી લીધી અને ભારતના ભંડારી ફરી એકવાર જીતી ગયાં. 70 દાયકા પછી પહેલીવાર એવું બન્યું કે બ્રિટને વૈશ્વિક તખ્તા પર પોતાની બેઠક ગુમાવી. આમ પણ અમેરિકાના ઉદય સાથે બ્રિટનનો દબદબો પૂરો થઈ ગયો હતો. સમગ્ર જગત પર શાસન કરનારા અંગ્રેજો અમેરિકાના અંગ્રેજો સામે ખંડિયા જેવા થઈ ગયાં છે. ભારતે ધીરે ધીરે જગતના તખતા પર પોતાની ઓળખ ઊભી કરવાનું શરૂ કર્યું છે. તેમાં આ બેઠક પણ એક નાનકડો હિસ્સો છે. ફરી એક વાર ઇન્ટરનેશનલ કોર્ટ ઓફ જસ્ટિસમાં ભારતીય પ્રતિનિધિ બેસે તેની પાછળ બીજા પણ ઇન્ડિકેશન છે. એક મહત્ત્વનું ઇન્ડિકેશન એ કે આ બેઠક જીતવા માટે યુકેને સિક્યુરિટી કાઉન્સિલમાં બહુમતી મેળવવી પડે તેમ હતી. યુકેને લાગ્યું કે તેને સિક્યુરિટી કાઉન્સિલમાં ટેકો મળશે નહીં.